Beurtkrag ‘volgende week verby,’ verwag Eskom | Netwerk24
Deur Verslagspan 10 Desember 2019 16:53
Daar sal krag wees om die Kersliggies vanjaar te laat brand.
Jan Oberholzer, bedryfshoof van Eskom, het Dinsdag by monde van sy woordvoerder, Dikatso Mothae, gesê daar behoort nie volgende week beurtkrag te wees nie, en die kanse is ook baie skraal dat hoegenaamd by fase-8-beurtkrag uitgekom sal word.
Gwede Mantashe, minister van minerale hulpbronne en energie, het intussen aangekondig dat hy ’n tender gaan uitreik vir inligting oor dringende kragopwekkingsopsies wat binne die volgende drie tot 12 maande krag kan lewer.
Hy gaan ook vra dat onafhanklike kragopwekkers wie se projekte goedgekeur is in die vierde ronde van die regering se groenkragprogram gouer aan die gang kom, en dat Suid-Afrikaners meer van vloeibare petroleumgas (LPG) gebruik maak as alternatiewe kragbron.
Dit kom nadat volskaalse paniek Suid-Afrikaners sedert Maandagmiddag beetgepak het toe Eskom skielik aankondig het dat hy weens ’n tegniese fout in die Medupi-kragstasie by Lephalale in Limpopo die beurtkrag van fase-4 tot fase-6 opskuif.
Maar die rand het Dinsdag tot R14,80 teen die dollar verswak van die vorige dag se R14,67, en ekonome waarsku dat Suid-Afrika 2019 in ’n resessie kan eindig as beurtkrag volhou om ekonomiese bedrywighede te ontwrig. Dit kan die kredietgraderingsagentskap Moody’s noop om Suid-Afrika tot rommelstatus af te gradeer, wat tot hoër uitleenkoste sal lei en alle verbruikers negatief sal raak.
Hoewel fabrieke gaan sluit, kan die toerismebedryf steeds erg negatief geraak word as beurtkrag sou voortduur, met die Tafelberg-sweefspoor wat juis Dinsdag weens probleme met sy reserwekragopwekker moes sluit.
Munisipaliteite se roosters vir beurtkrag het tot dusver net tot fase-4-beurtkrag gestrek, en uitgebreide roosters is inderhaas gepubliseer. Eskom het wel verlede jaar al stilweg vir ingeval van ’n noodsituasie ’n rooster vir beurtkrag tot fase 8 opgestel. Dié rooster is Maandagaand afgestof.
Die fout by Medupi was die kragtoevoer na die steenkoolvervoerband in die kragsentrale wat Maandagmiddag afgeskop het, het Eskom later bevestig. Eskom het inderhaas mynmaatskappye soos Harmony en Impala gevra om hul kragvraag te sny.
Mothae het toegegee dat die breë oorsake van die afgelope dae se kragkrisis die jare lange verwaarlosing van die behoorlike instandhouding by Eskom se verouderde steenkoolkragstasies is.
Peter Attard Montalto, kapitaalmarkontleder van Intellidex, sê hulle het al onlangs hul groeiverwagting vir die ekonomie vir vanjaar tot 0,4% afgeskaal, teenoor die nasionale tesourie se jongste skatting van 0,5%. Intellidex verwag beurtkrag kan die 0,4% na 0,3% verlaag, het Fin24 berig.
Andre Botha, senior handelaar by die valutamakelaar TreasuryOne, het gewaarsku dat Eskom aangedui het dat beurtkrag nog twee jaar lank ’n alledaagse verskynsel in Suid-Afrika kan wees.
Die groenkragbedryf vra intussen dat die regering hom toelaat om meer elektrisiteit aan Eskom te lewer om beurtkrag te help verlig. Die windkragbedryf sê die hoeveelheid krag wat aan hy Eskom kan lewer, word tans beperk. Daar is sowat 500 MW se ekstra krag wat hy bereid is om teen laer pryse aan Eskom te verkoop.
Kaapstad se munisipaliteit waarsku intussen dat beurtkrag kan veroorsaak dat die inwoners sonder water sit weens waterpompe wat vir lang tye nie kan werk nie. Rioolstelsels kan ook geraak word. Dit het reeds in die Vrystaat tot waterprobleme in sekere munisipaliteite gelei.
MTN het ook gewaarsku dat lang tye van beurtkrag sy selfoonontvangs affekteer.
Op die politieke front het die SAKP en die EFF uitgevaar teen die “neoliberale” herstruktureringsbeleid wat die regering by Eskom probeer met sy planne om Eskom in drie te verdeel. Die EFF meen die beurtkrag tans is bloot ’n komplot om privatisering af te dwing.
Dr. Blade Nzimande, hoofsekretaris van die SAKP, het op die party se kongres aangevoer dat sosialisme en nie neoliberalisme nie die antwoord op Eskom se probleme is.
John Steenhuisen, waarnemende parlementêre leier van die DA, het op sy beurt ’n nuuskonferensie by Eskom se hoofkantoor, Megawatt Park, gehou en gevra dat die regering onafhanklike kragprodusente toelaat om meer krag op te wek. Daar is minstens 17 kragprojekte wat net op Mantashe se handtekening wag, het Steenhuisen gesê.
Verskaffers van sonkragstelsels vir huishoudelike gebruik en winkels ervaar intussen ’n stormloop van mense wat kragopwekkers koop en navraag oor die koste van sonpanele doen.